Verdadera Ilesia de Chesús

A Verdadera Ilesia de Chesús ye una ilesia independient que fue establita en Pekín (China) en 1917. O predicador Yung-Ji Lin ye o president esleito de l'asemblea internacional d'ista ilesia. Bi ha alto u baixo 1,5 millons de miembros en seis continents. A ilesia fa parte d'a branca pentecostal d'o cristianismo que amaneixió a prencipios d'o sieglo XX. A ilesia tamién s'achunta con atras en a teolochía d'os Pentecostals Unicitarios (“Nomás Chesús”). As diez doctrinas prencipals As diez doctrinas d'a Verdadera Ilesia de Chesús: 1. O Esprito Santo A recullita d'o Esprito Santo, manifestata en a charra en luengas, ye a guarancia d'o nuestro herencio en o reino d'o cielo. 2. O baptismo O baptismo en augua ye o sacramento ta la remisión d'os pecatos ta la recheneración. O baptismo debe realizar-se en augua corrient natural, como un río, o mar, u o manancial. 3. O lavato de piez O sacramento d'o lavato de piez permite a la persona tener una parti con o Sinyor Chesús. Tamién sirve ta remerar que se debe tener amor, santidat, humildat, perdón y servicio. 4. A santa comunión A santa comunión ye o sacramento ta remerar a muerte d'o Sinyor Chesús. Nos permite participar d'a carne y d'a sangre d'o nuestro sinyor y estar en comunión con él ta poder tener vida perén y revilcar en o zaguer día. 5. O sabado O día de retantida, o seteno día d'a semana (seguntes ista ilesia, o sabado), ye un día santo, bendecito y santificato por Dios. Debe estar alufrato baixo a gracia d'o Sinyor ta la remeranza d'a creyación y salvación de Dios y con l'asperanza de discanso perén en a vida esvenidera. 6. Chesús Chesucristo, o verbo feito carne, morió en a cruz para redimir a los pecadors, resucitó a lo tercer día y puyó a lo cielo. Él ye o solo salvador d'a humanidat, o creyador d'os cielos y d'a Tierra, y o solo Dios verdadero. 7. A Biblia A Santa Biblia, formata por l'Antigo y o Nuevo Testamento, ye inspirata por Dios, constituye a sola verdat escrita, y o estandar ta la vida cristiana. 8. A Salvación A salvación ye data por gracia de Dios a traviés d'a fe. Os creyents deben confiar en o Esprito Santo, ta plegar a la santidat, ta honrar a Dios, y t'aimar a la humanidat. 9. A Ilesia A Ilesia, establita por o nuestro Sinyor Chesucristo, a traviés d'o Esprito Santo mientres a epoca d'a 'Zaguera plevida', ye a ilesia verdadera restaurata d'o tiempo apostolico. 10. A Segunda Venita A Segunda Venita d'o Sinyor escayecerá en o zaguer día, cuan baixe d'o cielo ta chuzgar a lo mundo. Os chustos recibirán vida eterna, pero os impíos recibirán condenación eterna. Atras creyencias Ista ilesia no celebra la Navidat, en considerar-la una festividat pagana (solsticio d'hibierno). Dicen que por desconoixer-se o día exacto d'a naixencia de Cristo, no s'ha de conmemorar ista fita e que Chesús nunca no demandó a os suyos disciplos de celebrar o suyo cabo d'anyo. No celebran o Viernes Santo ni a Pascua de Resurrección, ya que dicen que se tracta de calendatas asociatas a la pagana «fiesta d'o paso» (equinoccio de primavera). Presencia A Verdadera Ilesia de Chesús se troba en toz os cinco continents. A Verdadera Ilesia de Chesús en Asia Nord-este d'Asia - Corea, Chapón, China, Hong Kong y Taiwán. Sud-ueste d'Asia - Vietnam, Brunei, Campuchia, Filipinas, India, Indonesia, Malaisia, Birmania, Singapur y Tailandia. A Verdadera Ilesia de Chesús en America Nortamerica - Canadá y Estaus Unius. America d'o Sud - Archentina, Bolivia, Brasil y Chile. America Insular - Republica Dominicana. A Verdadera Ilesia de Chesús en Oceanía Oceanía - Australia, Fichi, Nueva Zelanda, Samoa y Tonga. A Verdadera Ilesia de Chesús en Europa Europa - Alemanya, Andorra, Austria, Belchica, Espanya, Francia, Irlanda, Países Baixos, Rusia y Reino Uniu. A Verdadera Ilesia de Chesús en Africa Africa - Benín, Republica Democratica d'o Congo, Ghana, Kenya, Liberia, Nicheria, Sudafrica, Sierra Leone, Tanzania, Togo y Uganda. Referencias Vinclos externos (en) A Verdadera Ilesia de Chesús (en) A Verdadera Ilesia de Chesús. Asemblea Internacional (en) A Verdadera Ilesia de Chesús en Estaus Unius (en) A Verdadera Ilesia de Chesús en o Reino Uniu (en) A Verdadera Ilesia de Chesús en Malaisia (en) A Verdadera Ilesia de Chesús en Hong Kong (en) Directorio Mundial d'a Verdadera Ilesia de Chesús (es) Pentecostals d'o Nombre de Chesucristo (es) Directorio d'Ilesias d'o Nombre de Chesús en EUA, Mexico, Cuba y Canada